Jurgen Klopp a avut un discurs extrem de dur la adresa programului din fotbalul englez și i-a luat la țintă pe deținătorii drepturilor TV. Antrenorul care va sta pe banca lui Liverpool până în vară pune rezultatele slabe înregistrate de cluburile din Premier League în cupele europene, în actuala stagiune pe seama organizării deficitare.
Liverpool a înregistrat rezultate dezastruoase în luna aprilie, care le-au adus „cormoranilor” eliminarea în sferturile UEFA Europa League, dar și, în mare măsură, ratarea câștigării titlului în Premier League. Echipa antrenată de Jurgen Klopp a bifat 3 victorii, 3 înfrângeri și două rezultate de egalitate.
Un bilanț îngrijorător în condițiile în care Liverpool avea nevoie să tureze motoarele la maxim. Jurgen Klopp s-a plâns de programul aglomerat din fotbalul englez. În a doua jumătate a lunii aprilie, Liverpool a disputat 4 meciuri în decurs de doar 10 zile.
Jurgen Klopp a avut un discurs dur la adresa deținătorii drepturilor TV, care au un cuvânt „greu” de spus în programarea meciurilor. În actuala stagiune, drepturile TV din Premier League sunt împărțite între Sky Sports, TNT Sports, dar și Prime Video.
„Am purtat o discuție zilele trecute cu reprezentanți ai canalului meu TV favorit pe care cu siguranță nu-l voi mai urmări, TNT. În astfel de discuții, mi se spune mereu că «Ei te plătesc, ei dau bani fotbalului».
Nu e așa, eu văd lucrurile exact invers: fotbalul îi plătește pe ei! Nu e ca și cum cei care transmit, TNT sau Sky, nu o duc extrem de bine. Trebuie să redevină parteneri ai fotbalului, nu profitori”, a declarat Jurgen Klopp, la conferința de presă.
De asemenea, cluburile din Premier League au dezamăgit în cupele europene. Singura echipă din Anglia calificată în semifinalele competițiilor europene este Aston Villa, care a pierdut cu Olympiacos, scor 2-4, manșa tur din careul de ași al UEFA Conference League.
Jurgen Klopp este ferm convins că organizarea programului din fotbalul englez a afectat rezultatele echipelor pe plan european. „În anii trecuți aveam 4 echipe din Anglia în sferturile [Champions League] și spuneam «Asta este calitatea Premier League».
E nevoie de o schimbare. Credeți că mă refer la cea mai recentă situație, meciul cu West Ham (n.r. – programat la 14:30), dar este o problemă generală. Ne programează joi – duminică – miercuri – sâmbătă la 14:30. Este o crimă! Chiar așteptam ca Amnesty International (n.r. – ONG care promovează drepturile omului) să le facă o vizită.
Mi-ar plăcea să fiu parte din ședința în care cineva decide: «Liverpool joacă la 14:30», să văd cum întreaga sală izbucnește în râs. Aston Villa a pierdut joi, 2-4. Dacă ei vor fi eliminați, nu vom avea echipă din Anglia în finalele europene.
Dacă spuneți că nu am ajuns acolo pentru că nu am evoluat suficient de bine, nu sunt sigur că așa este. Sigur, sunt momente și momente, precum am avut noi cu Atalanta, dar în general urmăresc foarte mult fotbal din întreaga lume și pot spune că Premier League este cel mai bun campionat al lumii.
Faptul că Manchester City și Arsenal au fost eliminate în sferturile Champions League nu reflectă calitatea echipelor, doar că nu au putut să se descurce mai bine în respectivele zile.
Campionatul nu este supraestimat, este doar supramuncit! E atât de simplu. Cineva trebuie să ajute. Ăsta este un mic sfat de la un om bătrân pe picior de plecare”, au fost cuvintele lui Jurgen Klopp.